Kínversku geimfararnir þrír sem eru á leið að Tiangong geimstöðinni lögðu upp í ferð sína úr Góbí eyðimörkinni á öðrum tímanum í nótt. Geimskotið tókst giftusamlega.
Þremenningarir eru fyrstu mennirnir sem dvelja í geimstöðinni og ætlunin er að þar verði þeir næstu þrjá mánuði. Þetta er því lengsta ferð í sögu kínversku geimferðastofnunarinnar.
Fjöldi fólks var viðstaddur þegar eldflaugin sem kennd er við Gönguna miklu bar Shenzhou-12 geimfarið upp í himinhvolfið en skömmu áður kvöddu geimfararnir fjölskyldur sínar og starfsfólk geimhafnarinnar við hátíðlega athöfn.
Um það bil tíu mínútum eftir geimskotið losnaði geimfarið frá eldflauginni við mikil fagnaðarlæti á jörðu niðri. Farið var þá komið á sporbaug um jörðina en það tengist við meginhluta geimstöðvarinnar sem hefur verið á sporbaug frá því í lok apríl.
Ætlunin er að geimfararnir þrír reyni öll kerfi geimstöðvarinnar, fari í geimgöngur og geri vísindatilraunir á meðan á dvölinni stendur.
Þrautlaus þjálfun er að baki ferðar geimfaranna þriggja, þeir hafa varið um sex þúsund klukkustundum við margvíslegar æfingar sem eiga að gera þeim kleift að dvelja langdvölum í geimstöðinni.
Ætlun Kínverja er að senda þrjú mönnuð geimför á loft á næsta ári og ellefu samtals.